ORDE do 22 de novembro de 2011 pola que se acorda a cesión de uso dun vehículo propiedade da Comunidade Autónoma de Galicia á Real Academia Galega.
Consellería de Presidencia, Administracións Públicas e Xustiza — III. Outras disposicións — 23/11/2011

O artigo 27.19 do Estatuto de autonomía de Galicia e o artigo 3 da Lei orgánica 16/1995, do 27 de decembro, de transferencias de competencias á Comunidade Autónoma de Galicia, atribúelle á Comunidade Autónoma de Galicia a competencia exclusiva en materia de fomento da cultura e da investigación en Galicia, sen prexuízo do establecido no artigo 149.2 da Constitución española e de desenvolvemento lexislativo e execución en materia de corporacións de dereito público representativas de intereses económicos e profesionais.
No Decreto 7/2011, do 20 de xaneiro, polo que se establece a estrutura orgánica da Consellería de Presidencia, Administracións Públicas e Xustiza e se determinan as súas competencias, atribúeselle, entre outras, o Rexistro Xeral de Academias de Galicia, de acordo co establecido no Decreto 392/2003, do 23 de outubro, polo que se regula o exercicio pola Comunidade Autónoma de Galicia das competencias en materia de academias de Galicia.
A Real Academia Galega é unha institución científica con personalidade xurídica propia, que ten como obxectivo fundamental o estudo da cultura galega e especialmente a ilustración, defensa e promoción do idioma galego, segundo os seus estatutos aprobados polo Real decreto 271/2000, do 25 de febreiro.
As funcións propias da institución requiren a realización de desprazamentos varios, tanto para o traslado dos membros da Comisión Executiva e do resto da Corporación académica con motivo da asistencia a actos e outros eventos propios da actividade académica, como para a realización de xestións ordinarias da institución.
Para o desenvolvemento da súa actividade ordinaria a Real Academia Galega non dispón de vehículo propio e ten que recorrer habitualmente ao aluguer deste servizo.
O artigo 35 bis da Lei 3/1985, do 12 de abril, do patrimonio da Comunidade Autónoma de Galicia e o artigo 96 bis do seu regulamento, aprobado polo Decreto 50/1989, do 9 de marzo, permite a cesión de uso de bens mobles a entidades públicas ou sen ánimo de lucro para ser destinados a fins de utilidade pública ou interese social por un prazo máximo de cinco anos, prorrogable por períodos sucesivos de igual duración. Polo tanto, no marco do réxime legal regulador das relacións de colaboración, cooperación e coordinación, e logo da petición da Real Academia Galega, considérase conveniente a cesión de uso dun vehículo pertencente ao parque móbil da Xunta de Galicia e adscrito á Consellería de Presidencia, Administracións Públicas e Xustiza.
Á vista do exposto, en uso das facultades que me confire o artigo 34 da Lei 1/1983, do 22 de febreiro, de normas reguladoras da Xunta e da súa Presidencia,
Artigo 1.
Acórdase a cesión de uso a favor da Real Academia Galega do vehículo matrícula 7149BPN, número de bastidor WAUZZZ4D02N002915.
Artigo 2.
A cesión de uso sinalada no artigo anterior queda sometida ás seguintes cláusulas:
1. De conformidade co establecido no artigo 96 bis do Decreto 50/1989, do 9 de marzo, polo que se aproba o regulamento da Lei 3/1985, do 12 de abril, a cesión outorgarase polo prazo máximo de cinco anos, prorrogable por períodos sucesivos de igual duración, se así o acordase expresamente a consellería cedente, logo de petición do cesionario con anterioridade ao vencemento do período anterior, quedando excluída a tácita recondución.
2. En virtude dos artigos 35 bis da Lei 3/1985, do 12 de abril, do patrimonio da Comunidade Autónoma de Galicia e no artigo 96 bis do Decreto 50/1989, do 9 de marzo, polo que se aproba o seu regulamento, o ben cedido será destinado polo cesionario a fins de utilidade pública ou interese social, de xeito especial para a realización de desprazamentos varios dos membros da corporación académica con motivo da asistencia a actos oficiais e outros eventos propios da actividade académica, e para a realización de xestións ordinarias da institución.
3. A cesión formalizarase mediante acta subscrita polas persoas titulares da secretaría xeral técnica desta consellería e o representante da Real Academia Galega e deberá constar nela o acordo de cesión e a aceptación da parte cesionaria.
4. O cedente farase cargo dos gastos de adaptación, conservación, mantemento e reparación do ben moble cedido. O cesionario farase cargo dos gastos de aseguramento do vehículo obxecto da cesión.
Disposición derradeira primeira.
A Consellería de Presidencia, Administracións Públicas e Xustiza, a través da Secretaría Xeral Técnica, realizará os trámites necesarios para a efectividade desta orde.
Disposición derradeira segunda.
Esta orde terá efectos desde o día seguinte ao da súa publicación no
Diario Oficial de Galicia
.
Santiago de Compostela, 22 de novembro de 2011.